
Υποστήριξη ατόμων με αναπηρία για εύρεση εργασίας
[bookmark: _Toc395536189]
Η Συμπεριληπτική Απασχόληση Αυστραλίας (Inclusive Employment Australia) είναι ένα εξειδικευμένο πρόγραμμα που υποστηρίζει άτομα με αναπηρία, τραυματισμό ή ιατρική πάθηση να βρουν εργασία που τους αρέσει και να αναπτύξουν την καριέρα τους.
Η Συμπεριληπτική Απασχόληση Αυστραλίας δίνει σε άτομα που αναζητούν εργασία περισσότερες επιλογές και έλεγχο και απλουστεύει τη διαδικασία για τους εργοδότες.
Μπορείτε να λάβετε μέρος στο πρόγραμμα ακόμη και αν δεν λαμβάνετε Πληρωμή Υποστήριξης Εισοδήματος από τις Υπηρεσίες Αυστραλίας (Services Australia).
Επιλέξτε την υποστήριξη που είναι κατάλληλη για εσάς
Η Συμπεριληπτική Απασχόληση Αυστραλίας προσφέρεται από παρόχους υπηρεσιών που ειδικεύονται στην παροχή βοήθειας σε άτομα από διαφορετικά υπόβαθρα με διαφορετικές αναπηρίες και ιατρικές παθήσεις. Ξέρουν πώς να σας υποστηρίξουν για να ετοιμαστείτε και να βρείτε δουλειά που ταιριάζει με τις ικανότητές σας – και αυτά που σας αρέσουν.
Ο πάροχος υπηρεσιών σας μπορεί να σας βοηθήσει να αποκτήσετε μεγαλύτερη αυτοπεποίθηση, να συνδεθείτε με την κοινότητά σας και να σας βοηθήσει να αναζητήσετε δουλειά που είναι κατάλληλη για εσάς.
Με την Συμπεριληπτική Απασχόληση Αυστραλίας μπορείτε:
να επιλέξετε έναν πάροχο που ειδικεύεται στην παροχή βοήθειας σε άτομα με συγκεκριμένη αναπηρία ή ιατρική πάθηση
να αλλάξετε πάροχο που πληροί τις προϋποθέσεις ανά πάσα στιγμή
να αποφασίσετε πόση υποστήριξη χρειάζεστε από τον πάροχό σας, σε τι χρειάζεστε βοήθεια και πώς θα θέλατε να σας υποστηρίζει
να επιλέξετε πώς θα θέλατε να διατηρήσετε επαφή με τον πάροχό σας.


Δεν υπάρχουν χρονικά όρια, οπότε μπορείτε να συνεχίσετε τη συνεργασία με τον πάροχό σας για όσο χρονικό διάστημα τη χρειάζεστε. Μπορείτε να είστε στο πρόγραμμα, ακόμη και αν μπορείτε να εργάζεστε μόνο λίγες ώρες την εβδομάδα. Μπορείτε επίσης να αποφασίσετε να αλλάξετε τους στόχους σας και πόση υποστήριξη χρειάζεστε αν αλλάξει κάτι στη ζωή, την υγεία ή την κατάσταση εργασίας σας.
Τι κάνουν οι πάροχοι για εσάς
Οι πάροχοι προγραμμάτων Συμπεριληπτικής Απασχόλησης Αυστραλίας:
σας υποστηρίζουν για να δημιουργήσετε ένα Σχέδιο Εργασίας με δραστηριότητες που θα σας βοηθήσουν να βρείτε και να διατηρήσετε μια θέση εργασίας
σας υποστηρίζουν για να συνδεθείτε με τοπικούς εργοδότες και την κοινότητά σας
σας βοηθούν να οργανώσετε σύντομα μαθήματα και διαπιστευμένη εκπαίδευση
σας βοηθούν να δημιουργήσετε ένα ισχυρό βιογραφικό σημείωμα που τονίζει τις ικανότητές σας
σας βοηθούν να αναπτύξετε αυτοπεποίθηση μέσω καθοδήγησης και πρακτικής για συνεντεύξεις
σας παραπέμπουν σε συναφείς υπηρεσίες υγείας ή κοινοτικές υπηρεσίες, όπως εργοθεραπεία, φυσιοθεραπεία και άλλες υπηρεσίες που υποστηρίζουν την ανεξαρτησία και την ευεξία
σας παρέχουν συνεχιζόμενη στήριξη αφού αρχίσετε μια νέα εργασία, όπως οργάνωση τροποποιήσεων και υποστηρικτικής τεχνολογίας στον χώρο εργασίας, τρόπους που θα σας βοηθήσουν να διαχειρίζεστε την αναπηρία ή τις ιατρικές παθήσεις σας στην εργασία, και κατάλληλες ώρες εργασίας.
Τι κάνουν οι πάροχοι για τους εργοδότες
Οι πάροχοι υπηρεσιών μπορούν να βοηθήσουν τους εργοδότες να δημιουργήσουν χώρους εργασίας χωρίς αποκλεισμούς:
βοηθώντας στην αντιστοίχιση ατόμων που είναι έτοιμα για εργασία με κατάλληλες θέσεις εργασίας
βοηθώντας στην πληρωμή των αρχικών μισθών (μέσω μισθολογικών επιδοτήσεων) και παρέχοντας οικονομική στήριξη για αλλαγές στον εργασιακό χώρο, εάν τα άτομα τις χρειάζονται
παρέχοντας εκπαίδευση ευαισθητοποίησης σε θέματα αναπηρίας και συνεχιζόμενη υποστήριξη
παρέχοντας συμβουλές και υποστήριξη για τη διατήρηση θετικών εργασιακών σχέσεων.


Περισσότερες πληροφορίες
Για να βρείτε πάροχο Συμπεριληπτικής Απασχόλησης Αυστραλίας, αναζητήστε τη σχετική λίστα στον ιστότοπο της JobAccess (www.jobaccess.gov.au/find-a-provider). Υπάρχει επίσης λίστα παρόχων ανά πολιτεία και επικράτεια, και περισσότερες πληροφορίες στον ιστότοπο Συμπεριληπτικής Απασχόλησης Αυστραλίας (www.dss.gov.au/inclusive-employment-australia). 
· Για να μιλήσετε σε κάποιον σχετικά με τη Συμπεριληπτική Απασχόληση Αυστραλίας, μπορείτε να καλέσετε την Εθνική Γραμμή Εξυπηρέτησης Πελατών στο 1800 805 260*.
· Αν χρησιμοποιείτε την υπηρεσία Speak and Listen, τηλεφωνήστε στο 1300 555 727 και μετά ζητήστε το 1300 653 227
· Εάν έχετε κώφωση, βαρηκοΐα ή δυσκολία στην ομιλία ή την επικοινωνία, χρησιμοποιήστε την Εθνική Υπηρεσία Αναμετάδοσης για να επικοινωνήσετε με την Εθνική Γραμμή Εξυπηρέτησης Πελατών. Για περισσότερες πληροφορίες επισκεφθείτε το www.accesshub.gov.au. 
· Αν χρειάζεστε διερμηνέα, τηλεφωνήστε στην TIS National στο 131 450* και ζητήστε το 1800 805 260.
*Χρεώσεις κλήσεων μπορεί να ισχύουν για κλήσεις σε αριθμούς «13» και «1800» από κινητά τηλέφωνα.
Οι χρεώσεις κλήσεων από παρόχους σταθερής και κινητής τηλεφωνίας ενδέχεται να διαφέρουν. Ρωτήστε τον τωρινό σας πάροχο υπηρεσιών.

